Soekende twyfelaars - Die Hervormer
Published: 26 April 2015 | Written by ds Martin Meyer
In ons lewens worstel ons met vrae en probleme wat soms vir ons ondraaglik voel. Ons soek uitkomste en antwoorde, sodat die lewe vir ons sin kan maak. Die probleem is egter dat ons so verstrengel raak in al die soeke na antwoorde en oplossings dat ons nie meer die krag van die evangelie in ons lewe herken nie. Ons word soekende twyfelaars. Ons het afgestomp geraak en fokus eerder op ons mislukkings en teleurstellings. Ons herken nie vir Christus wat saam met ons die pad loop nie.
Nadat Jesus uit die dood opgestaan het, verskyn Hy aan verskillende persone om hulle elke keer te bemoedig en hulle te versterk, sodat hulle met hoop die pad vorentoe aanpak. Voordat Hy na die hemel opvaar, bemagtig Hy mense, sodat hulle besef dat dit hulle roeping is om te getuig van die opgestane Heer. Dit is ook die roepstem wat ons in ons lewens kan en moet hoor.
Herken ons Christus daagliks in ons lewe?
Here, ons hoor u woorde daagliks, maar besef nie dat dit U is wat met ons praat nie. Dikwels fokus ons só op ons eie lewens en ons omstandighede dat ons U nie meer herken nie. Vergewe ons daarvoor en maak ons geestesoë oop, sodat ons U met dankbaarheid sal volg. Amen.